Kiakadtak a rajongók: biztonsági őrök szálltak rá a Dolly Plusssz-koncert nézőire - Blikk.hu
Sztárvilág » Sztársztorik » Kiakadtak a rajongók: biztonsági őrök szálltak rá a Dolly Plusssz-koncert nézőire
Kiakadtak a rajongók: biztonsági őrök szálltak rá a Dolly Plusssz-koncert nézőire
2019. már. 28. 07:18
Dolly /Fotó: RAS Archívum
Kellemetlen élmény érte a rajongókat a Dolly Plusssz zenekar lemezbemutató koncertjén.
A jelenlévők a gyöngyösi sportcsarnokba érkezve meglepetten olvasták a hatalmas kivetítőn, hogy a koncertről tilos fotót, videót készíteni, illetve élő Facebook-adást indítani. Ennek ellenére többen szerették volna megörökíteni a szombati Dolly Plusssz-bulit. Ekkor azonban meglepő válaszlépés következett: a rendezvényt biztosító őrök kidobással fenyegették meg azokat, akik felvételt mertek készíteni.
– Öt-hat biztonsági őr egyfolytában nézte a tömeget, hogy ki az, aki erre használja a telefonját. Én is készítettem felvételt, ami után az egyikük odajött hozzám, és közölte, ha még egyszer előfordul, el kell hagynom a helyszínt. Majd utasított arra, hogy előtte kezdjem törölgetni a telefonomból az ott készült képeket, mert ellenőrizni akarja – mondta a Borsnak az egyik felháborodott rajongó.
A lap megkereste a Dolly Plusssz menedzsmentjét is, akik elmondták, hogy nem gondolják úgy, hogy bármi miatt magyarázattal tartoznának.
„Ezen a koncerten a helyi médiának volt kizárólagossága, aki élőben közvetített videóanyagot. Ha valakinek kizárólagossága van, az azt jelenti, hogy csakis ő közvetíthet, így nem korrekt vele szemben, ha akár a Facebookon, akár bármelyik más közösségi oldalon, illetve a Youtube-on hamarabb találkozik egy kalóz felvétellel, mint a sajátjával. Egyébként a koncert után mindenkinek, aki szeretett volna, volt lehetősége fotót készítenie a zenekarral.”
Elmondták továbbá, hogy régen sem okozott problémát, ha az ember úgy ment el színházba, koncertre, hogy csak szórakozni akart, ráadásul a Dolly Plusssznak van saját, hivatalos médiacsapata, akik profi eszközökkel készítenek felvételeket a fellépésről.